**Tézy**

**vykonávacích právnych predpisov**

k návrhu zákona o zaručenej elektronickej fakturácii a centrálnom ekonomickom systéme a o zmene a doplnení niektorých zákonov

Podľa návrhu zákona sa predpokladá vydať dva vykonávacie právne predpisy podľa § 9 písm. a) až d). Tieto vykonávacie právne predpisy nebudú vydané k účinnosti návrhu zákona, vzhľadom na postupné budovanie informačného systému elektronickej fakturácie a centrálneho ekonomického systému.

Prvý vykonávací právny predpis by mal vychádzať zo splnomocňovacích ustanovení § 9 písm. a) až c).

Pokiaľ ide o formát elektronického dokumentu zaručenej elektronickej faktúry a s ňou súvisiacich elektronických dokumentov, ktoré sa vkladajú do informačného systému elektronickej fakturácie, vychádzať sa bude zo štandardov informačných systémov verejnej správy, pričom pre

* zaručenú elektronickú faktúru pôjde o formát Extensible Markup Language (XML) vo verzii 1.0 podľa World Wide Web Consortium (W3C),
* súvisiace elektronické dokumenty pôjde okrem XML aj o formáty textových súborov Portable Document Format podľa rozhodnutia vo verzii A-1 (PDF/A-1) a A-2 (PDF/A-2) najmä podľa technickej normy ISO 19005-1, ISO 19005-2 a o formáty textových súborov Plain Text Format (.txt) v kódovaní UTF-8

Vo vzťahu k podrobnostiam k úprave spôsobu uvádzania náležitostí zaručenej elektronickej faktúry bude obsahom vykonávacieho predpisu určenie typu znakov a ich počtu vo vzťahu k jednotlivým náležitostiam.

Ustanovenie § 4 ods. 6 upravuje spôsob sprístupnenia zaručenej elektronickej faktúry odberateľovi, ak nie je v informačnom systéme registrovaný. Návrh zákona ukladá správcovi informačného systému povinnosť zabezpečiť odoslanie takejto faktúry odberateľovi. Vykonávací predpis v tejto súvislosti upraví podrobnosti pre postup správcu na účely identifikácie odberateľa a zabezpečenia odoslania zaručenej elektronickej faktúry.

Druhý vykonávací právny predpis by mal vychádzať zo splnomocňovacieho ustanovenia § 9 písm. d). Keďže centrálny ekonomický systém je tvorený nielen informačným systémom, ale aj súborom usmernení v oblastiach podľa § 7 ods. 2, pôjde z hľadiska rozsahu a komplexnosti o rozsiahly systém, ktorého jednotné používanie je podmienené aj podrobným popisom rozsahu a spôsobu jeho používania vrátane postupného zavádzania centrálneho ekonomického systému do praxe jeho používateľov.